  Майя Бывальцева Удмуртиысь биатлонистка Ульяна Кайшева IBU-лэн кубокезлэн куинетӥ люкетаз 15 иськеме нимаз бызьылонъёсы пыриськоз. Австриысь Обертиллиахын ӵошатсконъёс кутско 16-тӥ толсуре. Со сярысь ивортэ Россиысь биатлонистъёслэн огазеяськонзы. Асьме спортсменка 33 номер улын стартэ потоз. Со сяна, Россилэн командаысьтыз бызёзы Ольга Шестерикова, Виктория Сливко, Дарья Виролайнен, Екатерина Шумилова, Анна Никулина. Спринтъёс 17-тӥ толсуре ортчозы. Тодэ вайытом, Ульяна Кайшева IBU-лэн кубокезлэн Италиысь Риднаунын люкетаз ассэ умой возьматӥз. Отын со командаен эстафетаын вормиз, собере спринтын кыкетӥ инты басьтӥз но уйыса бызёнын нырысетӥ. Со бӧрсьы вераськонъёс потӥзы, улосчимы Дуннелэн кубокезлэн Чехиысь Нове-Местоын люкетаз пыриськыны быгатоз шуыса. Но сборнойлэн тренеръёсыз малпазы, али сое уз «кыскалэ» шуыса, нош нырысетӥ командаын ассэ возьматыны луонлык сётозы толшоре ортчись люкетъёсын. Тегъёс: Спорт Ижкар Можга Биатлон Удмуртия Россия УльянаКайшева  